كونستانس اميرة انطاكيا Constance of Antioch ( اتولدت 1127 - اتوفت 1163 ). بنت بوهيموند التانى Bohemond II و اليس Alice بنت بولدوين التانى Baldwin II. حكمت امارة انطاكيا من 1130 ل 1163. لما اتقتل ابوها سنة 1130 كان لسه عندها سنتين فماكنش ممكن انها تحكم لكن امها اليس سيطرت على الحكم. لكن كونستانس قعدت على عرش الاماره تحت وصاية جدها ابو امها بولدوين التانى ملك بيت المقدس لغاية سنة 1131 و بعدين بقت تحت وصاية فولك ملك بيت المقدس Fulk of Jerusalem اللى خلف بولدوين من 1131 ل 1136. امها اليس كانت عايزه تمسك الحكم بدل كونتساس و حاولت تعمل تحالف مع عماد الدين زنكى اتابك الموصل و عرضت تجويز كونستانس من امير مسلم لكن ابوها بولدوين التانى اكتشف خطتها و نفاها من انطاكيا. فى سنة 1135 اليس حاولت تانى تستولى على عرش انطاكيا و كانت عايزه تجوز كونستانس من ولى عهد بيزنطه مانويل كومنينوس Manuel Comnenos ، لكن فولك نفاها تانى من انطاكيا و رجع العرش لكونستانس. فى سنة 1136 اتجوزت كونستانس و هى لسه طفله من رايموند دى بواتير Raymond de Poitiers اللى نبلا انطاكيا جابوه فى السر من اوروبا بعد ما فهمو امها اليس انه جى يتجوزها هى فلما اكتشفت ان العريس لبنتها مش ليها حست بإهانه فسابت انطاكيا للأبد بعد فرح بنتها.